Geskiedenis 1969 - 2019 - NG Gemeente Somerset-Wes
Geskiedenis 1969 - 2019
Geskiedenis van die afgelope 50 jaar
Jean du Plessis is verantwoordelik vir hierdie been van die 2019 Projek,
wat die boekstawing van die geskiedenis van die afgelope vyftig jaar behels.
Op hierdie blad word ‘n voorsmakie gegee van sommige van die inhoud van die gedenkboek. Terselfdertyd dien dit as ‘n kanaal om meer inligting aan te vra uit die gemeente. Byvoorbeeld, enige inligting oor persone wat die afgelope vyftig jaar ‘n beduidende bydrae tot die gemeentelike bedrywighede gelewer het sal baie verwelkom word.
Enkele van die aspekte waaraan reeds aandag gegee is, word hieronder opgesom:
Die kleed wat voorheen in die ou Historiese kerk in gebruik was, is weer gebruik in die Moederkerk, vanaf die inwyding in 1941 tot ongeveer vyftig jaar later. Dit is tans te siene in die voorportaal van die hoof ingang na die Moederkerk.
Daarna is vier klede afwisselend gebruik, een vir elke tydperk van die kerkkalender. Die eerste voorbeeld (pers, met ‘n kruis) hier getoon word in die Lydenstyd, tot en met Goeie Vrydag, gebruik, en die tweede (groen, met ‘n duif), tydens Pinkster.
Onlangs het ‘n behoefte ontstaan om bietjie nuwe kleur te gee aan die liturgiese ruimte. Gevolglik word daar tans gewerk aan nuwe, meer kleurvolle kanselklede.
Lees gerus meer oor Moedergemeente se kanselklede.
Enigeen met meer inligting word ernstig versoek om die Kerkkantoor te nader.
Berg-en-Seeklub vir Seniors
Ds Awie Malan en mev Sunette Fourie het die gedagte van ‘n Seniorklub vir die Moedergemeente, Somerset-Wes, aan die Kerkraad van 1989 genoem, en in November is ‘n loodskomitee onder voorsitterskap van professor Herman Malan aangestel, met die versoek om ‘n konsep-grondwet op te stel. Dié is op 1 Februarie die volgende jaar voorgelê, en tydens die Junie-vergadering aanvaar.
Vandag het die klub lede uit al die gemeentes in die Helderbergkom.
In 2004 is die 15-jarige bestaan van die klub gevier, en het Kotie Conradie (destydse voorsitter) ‘n boekie saamgestel wat die geskiedenis tot op daardie stadium kortliks weergee.
Lees gerus meer: Berg-en-Seeklub